Κοκκινιστά κεφτεδάκια «μακάλο» με πράσινες ελιές, από τη Φλώρινα
Τηγανητοί κεφτέδες με αλευρόσαλτσα, είναι τα κεφτεδάκια «μακάλο», ένα από τα δημοφιλή φαγητά της Φλώρινας και μαγειρεύονται με ντομάτα και με πράσινες ελιές.
400 γρ. μοσχαρίσιος κιμάς από ελιά, 400 γρ. χοιρινός κιμάς, 1/4 μάτσο δυόσμος, ψιλοκομμένος, ξύσμα από 1 μικρό λεμόνι, 2 φέτες μπαγιάτικο ψωμί, μουλιασμένο και στυμμένο, 1/2 κουτ. γλυκού κύμινο, 1 σκελίδα σκόρδου, λιωμένη, 600 γρ. ώριμες ντομάτες, ξεφλουδισμένες και πολτοποιημένες, 1 κουτ. γλυκού ζάχαρη, 1 κουτ. γλυκού ρίγανη, ξερή, 150 γρ. πράσινες ελιές, κατά προτίμηση Χαλκιδικής, χωρίς κουκούτσι, σε ροδέλες, 4 κουτ. σούπας αλεύρι για όλες τις χρήσεις, 180 ml ελαιόλαδο, αλάτι, φρεσκοτριμμένο πιπέρι
Για να φτιάξουμε κοκκινιστά κεφτεδάκια «μακάλο» με πράσινες ελιές, αρχικά ζυμώνουμε τα δύο είδη κιμά, τον δυόσμο, το ξύσμα λεμονιού, το ψωμί, το κύμινο, το σκόρδο, 60 ml από το λάδι και αλατοπίπερο μέχρι να προκύψει ένα μείγμα αφράτο.Στη συνέχεια, πλάθουμε στρογγυλούς κεφτέδες, σε μέγεθος μικρού καρυδιού.Σε ένα πιάτο ρίχνουμε 3 κουτ. σούπας από το αλεύρι και αλευρώνουμε τους κεφτέδες.Σε μια φαρδιά κατσαρόλα ζεσταίνουμε το υπόλοιπο λάδι σε δυνατή φωτιά και τηγανίζουμε τους κεφτέδες για 3-4 λεπτά, μέχρι να ροδίσουν. Βγάζουμε τους κεφτέδες με τρυπητή κουτάλα σε σκεύος. Στο ίδιο λάδι ρίχνουμε τη ντομάτα, τη ζάχαρη, αλατοπίπερο και βράζουμε για 7-8 λεπτά, μέχρι να δέσει.Πασπαλίζουμε με το υπόλοιπο αλεύρι και ανακατεύουμε με το σύρμα, μέχρι να ενσωματωθεί.Προσθέτουμε τους κεφτέδες και σείουμε την κατσαρόλα για να καλυφθούν από τη σάλτσα.Μετριάζουμε τη φωτιά και μαγειρεύουμε για 5 λεπτά.Προσθέτουμε τη ρίγανη, σκορπίζουμε τις ελιές, ανακατεύουμε και αποσύρουμε από τη φωτιά.Σερβίρουμε, τα κοκκινιστά κεφτεδάκια «μακάλο» με πράσινες ελιές, με ένα λευκό πιλάφι.
Μοσχαρίσιος κιμάς,Ντομάτα,Χοιρινός κιμάς